Tupakkatuotteiden laittoman kaupan torjumiseen tähtäävä toinen toimintasuunnitelma vuosiksi 2018–2022

Johdanto

Tupakkatuotteiden laiton kauppa on ollut jo jonkin aikaa EU:ssa ja jäsenvaltioissa merkittävä ongelma, johon kytkeytyy taloudellisia sekä terveyteen ja turvallisuuden liittyviä huolenaiheita. Ilmiön torjumiseksi EU hyväksyi viisi vuotta sitten kokonaisvaltaisen strategian. Samoihin aikoihin komissio esitti ensimmäisen toimintasuunnitelman, joka toteutettiin tiiviissä yhteistyössä jäsenvaltioiden kanssa.

Toukokuussa 2017 komissio raportoi strategian ja toimintasuunnitelman täytäntöönpanossa saavutetusta edistyksestä. Yhteenvetona kertomuksessa todettiin, että vuoden 2013 jälkeen toteutetuista toimenpiteistä huolimatta tupakan laittoman kaupan torjunta oli yhtä haasteellista kuin aiemminkin. EU:lla ja sen jäsenvaltioilla ei ollut muuta vaihtoehtoa kuin jatkaa tupakan laittoman kaupan uhan ja sen muuttuvien käytäntöjen määrätietoista torjumista. Vuoden 2013 strategia, joka on yhdistelmä järeitä lainsäädännöllisiä vastatoimia, vankkaa lainvalvontaa ja tehostettua kansallisen, EU:n ja kansainvälisen tason yhteistyötä, oli tältä osin edelleen merkittävä. Esitetyn analyysin sekä sidosryhmien kanssa käytyjen lisäkeskustelujen pohjalta komissio päätti, että se viimeistelisi voimassa olevan strategian uudelleentarkastelun ja päättäisi asianmukaisista jatkotoimista vuonna 2018.

Neuvosto otti kertomuksen huomioon 7. joulukuuta 2017 antamissaan päätelmissä, joissa myös määriteltiin jäsenvaltioiden ensisijaiset alat jatkotoimia varten. Samalla komissio jatkoi jäsenvaltioiden kanssa teknisiä keskusteluja toimivaltaisissa asiantuntijatyöryhmissä ja neuvoston työryhmissä. Sidosryhmiä kuultiin vielä laittomien tupakkatuotteiden kaupan torjumista käsitelleessä julkisessa konferenssissa ”Fighting illicit tobacco trade – The Stakeholder Perspective”, joka pidettiin yhdessä Euroopan talous- ja sosiaalikomitean kanssa 23. maaliskuuta 2018. Tapahtumaan osallistui julkisen vallan, yhteiskunnan, liike-elämän ja tiedemaailman eri näkökulmia laajalti edustavia sidosryhmiä.

Euroopan parlamentti on useaan otteeseen korostanut tupakkatuotteiden laittomaan kauppaan liittyviä vakavia huolenaiheita sekä veroja maksamatta myytyjen savukkeiden ilmiötä, viimeksi 3. toukokuuta 2018 annetussa Euroopan parlamentin päätöslauselmassa ”Vuosikertomus 2016 Euroopan unionin taloudellisten etujen suojaaminen – petostentorjunta”. Vuosikertomuksella pitkälti vahvistetaan parlamentin aikaisemmin, maaliskuussa 2016 antama päätöslauselma, jossa kehotettiin erityisesti laatimaan toimintasuunnitelma tällaisten tuotteiden laittoman kaupan torjumiseksi.

Kuulemisten perusteella on osoitettu, että laittomien tupakkatuotteiden torjuminen on yhä monien sidosryhmien yhteinen huolenaihe, ja monia komission vuoden 2017 kertomuksessa havaittuja ongelmia pidettiin kokonaisuudessaan merkittävinä.

Tupakkatuotteiden laittoman kaupan torjumiseen tähtäävä toinen toimintasuunnitelma vuosiksi 2018–2022

Komissio ottaa huomioon monet asiasta käydyt keskustelut ja sen, että tupakkatuotteiden laiton kauppa on sitkeä ongelma, ja on tältä pohjalta päättänyt esittää uuden toimintasuunnitelman. Suunnitelma perustuu vuoden 2013 strategiasta tehtyyn analyysiin, ja sen jatkuvuus varmistetaan pitämällä painopiste tupakoinnin torjuntaa koskevan puitesopimuksen (FCTC) lisäpöytäkirjassa globaalilla tasolla ja kiinnittämällä huomiota EU:n uuden tupakkatuotteiden jäljitettävyysjärjestelmän onnistuneeseen täytäntöönpanoon EU:ssa. Nämä kaksi elementtiä on määrä säilyttää EU:n tämän alan poliittisten toimien avaintekijöinä pitkällä aikavälillä. Edeltäjänsä tavoin, uudessa toimintasuunnitelmassa esitetään sekä politiikkatoimia että operatiivisia lainvalvontatoimia, sillä ainoastaan näiden yhdistelmällä tupakkatuotteiden laitonta kauppaa saadaan pysyvästi vähennettyä.